<classify> MUNICH, UJERUMANI WAISLAMU barani Ulaya wamelaani vikali hatua ya Mahakama ya Uadilifu ya Ulaya kutoa hukumu kuwa waajiri wanaweza kuwazuia wafanyakazi wa kike Waislamu kuvaa hijabu kazini. Nchini Ujerumani, Baraza Kuu la Waislamu limekosoa vikali hukumu hiyo likisema inakiuka haki za kimsingi ambazo zimeainishwa katika mikataba muhimu ya Ulaya kuhusu haki za binadamu. Naye Bekir Altas, Katibu Mkuu wa Jumuiya ya Kiislamu ya Milli Gorus, inayowakutanisha pamoja Waislamu wenye asili ya Uturuki huko Ujerumani, amelaani hukumu hiyo. Mahakama ya Haki ya Ulaya ECJ yenye makao yake huko Luxembourg Jumanne iliyopita ilipasisha marufuku ya vazi la staha la mwanamke wa Kiislamu Hijab. Kwa mujibu wa hukumu ya mahakama hiyo, waajiri wa Ulaya wanaweza kuwazuia wafanyakazi wao kuvaa nembo za kidini likiwemo vazi hilo.  <topic>: KIMATAIFA 